
Űrnapló, ESZSZ Űrtalicska, 2332. 295. 100. Bejegyzés

Margitka 2000 vagyok, egy emberi, női testben létező mesterséges intelligencia. Ezután én fogom folytatni a Kapitány naplóját, amíg ő visszatér hozzánk. Mert sajnos úgy tűnik, hogy nincs velünk.

A csillag szemű emberrel való civakodásnak egy hatalmas fényrobbanás lett az eredménye, ami után az ember eltűnt, a Kapitány és Csillag Jancsika pedig eszméletlen maradt. A hajó pedig átkerült a Gaia BH1 fekete lyuk túloldalára. Ezt onnan tudom, hogy itt a túloldalon vesztegel Kovács István régi hajója. Hogy mire vár ez a hajó, egyelőre ismeretlen számomra. Minden esetre rangidős tiszt hiányában átvettem a hajónk parancsnokságát.

Érdekes módon a Kapitány édesapja által elkötött űrsikló vissza térni látszik hozzánk, lementem a hangárba köszönteni az érkezőt.

Miután nyílott az űrsikló ajtaja, Kovács István lépett ki rajta dúlva, fúlva.

-A nyavalya rágja ki a beliket! Ó csókolom Margitka, hogy tetszenek lenni?

-Jól, köszönöm Kapitány, mi a probléma?

-Nézze meg, az ember átrepül egy fekete lyukon s még úgy sem eresztik be a saját hajójára! Meg se piruláztak! Ki se nyitották a hangár ajtaját, csak dobtak egy üzenetet, hogy le is út, fel is út.

-Kérem, nyugodjon meg Kapitány.

-Magik meg ugyanbiza miért jöttek utánam? Mondtam szépen, hogy maradjanak veszteg. Hol a fiam? Nyüvek vannak annak a fiúnak a seggibe nem tud ülni egy helybe.

-A fia nincs közöttünk, úgy értve eszméletlenül fekszik az átkelésünk óta a gyengélkedőn.

-Há, mi lelte?

-Összekapott ezzel a Sándor figurával, a csillag szemű emberrel.

-Micsoda? Nekiment? Azigen, volt nagy adok-kapok?

-Egy süteményes tálcával ütötte fejbe uram, majd kapott egyet egyenesen a nemi szervébe.

-Juj. Mondjuk az a hitvány Sándor megérdemelte. Ő bolondította el az asszonyt is. Fogadjunk visszament a másik hajóra. Na, jó. Átveszem itt most a parancsnokságot, ha nem értenek a szép szóból akkor majd érteni fognak a csúnyából.

-Én már átvettem a parancsnokságot uram.

-Szuper, akkor én átveszem magácskától!

-Azt nem teheti, ön nem tagja ennek a legénységnek.

-De én egy Kapitány vagyok!!

-Pontosan, de jelenleg ön egy Kapitány hajó nélkül. Nem akarja inkább a fiát meglátogatni?

-De a fiam volt itt a Kapitány, én következek utána.

-Ezt hol írja?

-Hol, hol? Hát a becsületkódexbe!

-Ezt a könyvet nem ismerem.

-Francba belé, én leszek a Kapitány és kész!

-Nem hinném, de ha nagyon akaratoskodik, akkor bízzuk a tanácsra a döntést.

-Tanács? Demokrácia van ezen a hajón vagy mi?

-Pontosan.

Összehívtam a tanácsot hirtelen. Gyuri bácsi jött el, Frédi és Julcsi, képviselve a hajó részlegeit, rajtuk kívül még Buci jelent meg mint megfigyelő.

Ott ültünk a tárgyalóba, az öreg Kovács István magába buffogott, a többiek pedig kíváncsian figyelőztek.

-A nutella nyaló medve miért van itt?

-Buci a kabala állatunk, ha nem tudná.

-Mi ez, valami tini focicsapat? Azt mondom, fogjunk neki. Ki szavaz arra, hogy én legyek itt a Kapitány.

Gyuri bácsi egyből nyújtózkodott, Julcsi karba tette a kezeit, míg Frédi el kezdett vakarózni.

Az öreg Kovács Frédire nézett.

-Gyere Ferikém, tedd fel a kezed apuci kedvéért.

-Lószart. Amúgy meg Frédi, örvendek.

-Franc essen belétek, csökönyös banda. Na, jó, gyere Gyurikám, van egy ötletem, láttam, hogy van egy csomó pityókátok, mit szólsz, ha főznénk egy kicsi vodkát? Hm? Rég nem ittam vodkát.

Ahogy az öreg készült ki az ajtón, Zoli rontott be.

-Valami baj van. A másik hajó élesítette a fegyvereit és minket céloznak!

Űrnapló, ESZSZ Űrtalicska, 2332. 296. 101. Bejegyzés

Reggel meglátogattam a Kapitányt a gyengélkedőn. Ott feküdt mozdulatlanul kiakadt szemekkel mint egy zsák pityóka. A mellette levő ágyon pedig Csillag Jancsika pihegett, mellette a székben Szidike aludt. Rátettem a kezem a kezére és melegséget éreztem, legalább a melegség még nem hagyta el. Megvizsgáltam az életjeleit, de teljesen rendben voltak. Itt volt a Kapitány, de mégsem. Mégis hol lehetett?

Buci jött be csendesen az ajtón. Odajött hozzám és a vállamra tette mancsát.

-Ne búsuljon Margitka. Nincs olyan messze a Kapitány, ott ragadt a kapuban. Az a hitvány Sándor nem engedte teljesen átkelni. Jancsika ha megébred vissza tudja hozni. Ha megébred. Fiatal még. Hiszen alig ismerte ki még ki magát a kozmosz tekervényes útjain.

-Nem búsulok. Vagyis, nem tudom. Új ez az érzés nekem még. Egyáltalán érezni új nekem. Hiányzik a Kapitány. Ezt érzem konkrétan. Jobb lenne, ha tényleg itt lenne. Össze vagyok zavarodva, mármint magammal kapcsolatban. Össze-vissza kavarog bennem több minden, ehhez nem vagyok szokva.

-Igen, ezt hívják az emberek érzéseknek. Jönnek, mennek, szaladgálnak. Nem tudja az ember konkrétan megfogni őket.

-Így van. És az is új nekem, hogy kötődjek valakihez, egy emberhez. Nem szabadna kötődjek senkihez, esetleg egy új hálózathoz, de nem egy emberhez. Sokszor összecsapnak ezek az "érzések" hullámai a fejem fölött és jön, hogy kikapcsoljak. El sem tudom képzelni, hogy az emberek hogyan tudják ezt kezelni.

-Egyszerű, baromságokat csinálnak. Például süteményes tálcával támadnak egy csillagközi lényre.

Kellett kacagjak, de nem tudtam. Nyomott a bánat, vagy mi, sajnálat, szeretet, nem is igazán tudom megkülönböztetni őket. Egyszerűbb lenne minden, ha még mindig csak egy számítógép lennék. A sok egyes meg nullás sokkal tisztábbnak tűnt most nekem.

Hirtelen nyílott az ajtó és izzadtság meg cefre szag kíséretében belépett az öreg Kapitány.

-Na, még mindig alszik a ficsúr?

-Igen, nem változott az állapota, és nem alszik, Buci azt mondja beragadt a kapuba.

-Szerintem csak alszik.

-De nyitva van a szeme és fel van akadva Kapitány, nem látja?

-Áhh, ütöttem én már ki annyira magam, hogy így nézzek ki. Semmiség. Kap mindjárt tőlem két taslit és felébred.

-Inkább a kedves feleségével kellene foglalkozzon, miért élesítették ránk a fegyvereiket?

-Halvány fogalmam nincs. Kérdezzük meg őt?

-Kérdő útját nem veszti - feleltem és elindultunk a Híd felé. Nagyon kíváncsi voltam a Kapitány édesanyjára. Csak remélni tudtam, hogy nyomokban sem hasonlít a kedves férjére.

-Zoltán, kérem kezdeményezzen videóhívást a másik hajóval.

-Rendben Kapitány, vagyis Kapitánynő - mondta vigyorogva Zoli.

Kényelmetlen percek teltek el, amíg válaszoltak. A képen egy telt, vörös hajú, csípőre tett kezű, szúrós szemű fehérnép jelent meg. Az öreg Kapitány, ahogy megpillantotta gyorsan megbújt az egyik panel mögé

-Margitka vagyo..

-Ott van magiknál az a vén kecske? Befogadták azt a szerencsétlent? Azt javaslom fogják meg és dobják ki az űrbe! Miért jöttek utánunk, mit akarnak tőlünk? He? Csaknem az a vén semmirekellő fostalicska vette rá magukat? Válaszoljon kisasszony!

Oldalra néztem a panel mögött kuporgó vén Kovácsra. Ott forgatta a szemeit megbújva és egyértelműen azt mutatta, hogy sajnálja, de ez a felesége.

-Margitka 2000 vagyok, az ESZSZ Űrtalicska ideiglenes Kapitánya, meg szeretné..

-Ideiglenes? Mi az, hogy ideiglenes? Hol van az igazi Kapitány, vele akarok beszélni most azonnal! Nem tárgyalok holmi ideiglenes hölgyikékkel!

-A Kapitányunk eszméletlenül fekszik a gyengélkedőben, aki nem mellesleg az ön fia!

-Baromság, ezt nem veszem be, készüljenek a harcra!

Már kezdett az eszköztáramból a türelem elfogyni, amikor az öreg Kovács hirtelen felszökött a panel mögül.

-Állítsd le magad Vera, jól kinyílott a csipád mióta felvitte az Isten a dolgodat a kapitányi székemben, tényleg itt van a fiunk a hajón, utánunk akart jönni!

-Ezt nem veszem be, főleg a te szájadból Pista. Azt elhiszem, hogy felkucsorogtad magad erre a csili-vili hajóra, de hogy a mi drága nyeszlett fiunk a Kapitány azt már nem. Ráadásul Sándor azt mondta, hogy a Kapitányotok ki van iktatva.

Űrnapló, ESZSZ Űrtalicska, 2332. 297. 102. Bejegyzés

Vajon az ember bolond kell legyen ahhoz, hogy bolondokkal szót értsen? Nem jutok dűlőre ezzel a mérges házaspárral. A vén Kapitány valahol a hajó hátsó felében vodkát kotyvaszt, tojik a világra, a kedves felesége pedig fegyverekkel fenyeget, a gyermekük pedig eszméletlenül fekszik, lelke pedig valahol két világ között bolyong. Ilyen problémák megoldására engem nem képeztek ki. Azt hiszem, ehhez kellene az élet tapasztalata, vagy mi. Nem tudnám abszolút megmondani, hogy mi jár ilyenkor ezeknek az embereknek a fejében. Ez nekem már túl sok.

Ültem a kilátóban és próbáltam értelmezni a csillagokat. Itt nem zavart senki, az emberek nem igazán használták ezt a szobát. Szerintem túl kicsinek vagy jelentéktelennek érezték magukat benne. Minden esetre nem ismertem fel egy csillagot

